Document ID: 32004D0663

KOMISSION PÄÄTÖS,
tehty 20 päivänä syyskuuta 2004,
rakennusalan tuotteiden vaatimustenmukaisuuden osoittamismenettelystä neuvoston direktiivin 89/106/ETY 20 artiklan 2 kohdan mukaisesti jäteveden käsittelyyn tarkoitettujen tuotteiden osalta tehdyn komission päätöksen 97/464/EY muuttamisesta
(tiedoksiannettu numerolla K(2004) 3488)
(ETA:n kannalta merkityksellinen teksti)
(2004/663/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rakennusalan tuotteita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/106/ETY (1), sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1882/2003 (2), ja erityisesti sen 13 artiklan 4 kohdan
sekä katsoo seuraavaa:
(1)
Komissio on jo tehnyt neuvoston direktiivin 89/106/ETY 20 artiklan 2 kohdan mukaisesti 27 päivänä kesäkuuta 1997 päätöksen 97/464/EY (3) rakennusalan tuotteiden vaatimustenmukaisuuden osoittamismenettelystä jätevedenkäsittelyyn tarkoitettujen tuotteiden osalta.
(2)
Direktiivin 89/106/ETY 13 artiklan 2 kohdassa säädetään, että vaatimustenmukaisuus osoitetaan direktiivin liitteen III mukaisesti. Määriteltäessä vaatimustenmukaisuuden osoittamismenettelyä 13 artiklan 4 kohdan mukaisesti ei siksi ole tarpeen viitata 13 artiklan 3 kohdan a ja b alakohtaan. Päätöksen 97/464/EY tekstiä olisi yksinkertaistettava poistamalla tämä viittaus.
(3)
Jätevedenkäsittelyyn tarkoitettujen tuotteiden ryhmien tarkastelun perusteella ja sen vuoksi, että olisi otettava huomioon tuotteiden palotekniseen käyttäytymiseen liittyvät jäsenvaltioiden sääntelytarpeet, olisi määriteltävä myös palotekniseen käyttäytymiseen liittyvät vaatimustenmukaisuuden osoittamismenettelyt.
(4)
Tuoteryhmää ”Rakennusten ulkopuoliset jäteveden käsittelyyn tarkoitetut tuotteet (3/3)” koskevan tarkastelun perusteella olisi varmistettava liikennöitävillä ja jalankulkijoille varatuilla alueilla käytettävien tarkastus- ja sadevesikaivojen kansien parempi turvallisuus.
(5)
Päätöstä 97/464/EY olisi siksi muutettava vastaavasti.
(6)
Tässä päätöksessä säädetyt toimenpiteet ovat pysyvän rakennusalan komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 97/464/EY seuraavasti:
1)
Korvataan 1artikla seuraavasti:
”1 artikla
1. Liitteessä I mainittujen tuotteiden vaatimustenmukaisuus on osoitettava liitteessä II vahvistetuilla menettelyillä.
2. Kun 1 kohdassa tarkoitettuihin tuotteisiin sovelletaan lisäksi paloteknistä käyttäytymistä koskevia määräyksiä, niiden vaatimustenmukaisuus paloteknisen käyttäytymisen osalta on osoitettava liitteessä III vahvistetuilla menettelyillä.”.
2)
Muutetaan liitteet tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä syyskuuta 2004.

Labels: 3
1